Predkladacia správa

Návrh zákona o organizácii štátnej podpory výskumu a vývoja a o zmene a doplnení niektorých zákonov je vypracovaný na základe uznesenia vlády SR č. 1328/2002 bod B.1. z 11.12.2002, č. 1386/2002 bod B.6. z 18.12.2002, č. 0195/2003 bod B.3. z 19.3.2003 a č. 0788/2003 bod. B.1. z 21.8.2003 a reaguje na zmeny, ktoré vyplývajú najmä z trojročného uplatňovania doterajšieho zákona č. 132/2002 Z. z. o vede a technike v znení zákona č. 528/2003 Z. z. o vysokých školách v praxi. Ustanovuje podmienky poskytovania štátnej podpory výskumu a vývoja, postavenie a úlohy orgánov s pôsobnosťou v oblasti vedy a techniky, vrátane Agentúry na podporu výskumu a vývoja, dlhodobý zámer štátnej vednej a technickej politiky, národný program rozvoja vedy a techniky a informačné zabezpečenie výskumu a vývoja. 
Hlavnými zmenami a úpravami sú najmä: zrušenie zákona č. 203/2001 Z. z. o Agentúre na podporu vedy a techniky v znení zákona č. 132/2002 Z.z. o vede a technike a jeho nahradenie ustanoveniami v tomto zákone. Návrh zákona rieši aj vlastníctvo a využitie výsledkov riešenia projektov výskumu a vývoja a projektov rozvoja infraštruktúry výskumu a vývoja. 
Návrh zákona prináša nový prvok v oblasti pôsobnosti vlády SR pri podpore trvalo udržateľného ekonomického rastu a konkurencieschopnosti slovenského hospodárstva, prostredníctvom dlhodobého zámeru štátnej vednej a technickej politiky Slovenskej republiky. Schvaľuje tiež národný program rozvoja vedy a techniky, štátne programy výskumu a vývoja a ďalšie projekty výskumu a vývoja, ich štruktúru a orgány. 
Predložený nový návrh zákona je v súlade s Ústavou Slovenskej republiky, ako aj s inými zákonmi a právnymi predpismi v Slovenskej republike. Nie je v rozpore s medzinárodnými zmluvami a zohľadňuje súčasné trendy v podpore výskumu a vývoja vo svete a zabezpečuje základné predpoklady kompatibility s krajinami EÚ a OECD. 
Návrh zákona prešiel riadnym medzirezortným pripomienkovým konaním, v rámci ktorého boli vznesené aj zásadné pripomienky. Z uvedeného dôvodu bolo vykonané riadne rozporové konanie, výsledkom ktorého sa vo viacerých prípadoch dospelo ku vzájomnej zhode, resp. sa dosiahlo, že pripomienkujúce subjekty prestali trvať na riešení nimi vznesených zásadných pripomienok. Napriek všetkým snahám nepodarilo sa Ministerstvu školstva SR dosiahnuť odstránenie rozporu v prípade jednej zásadnej pripomienky vznesenej MVRR SR. Zásadná pripomienka sa týka ponechania štátnych objednávok výskumu a vývoja, s čím Ministerstvo školstva SR principiálne nesúhlasí. Dôvody pre vypustenie mechanizmu štátnych objednávok výskumu a vývoja sú uvedené vo Všeobecnej časti dôvodovej správy k návrhu zákona, a to v bode 14 na str. 4.
Návrh zákona bol predložený Legislatívnej rade vlády SR na prerokovanie 21. 12. 2004. Legislatívna rada vlády SR prerokúvanie návrhu zákona prerušila a zároveň požiadala ministra školstva SR p. M. Fronca, aby po zapracovaní pripomienok z Legislatívnej rady vlády SR opätovne predložil upravený návrh zákona na najbližšie jej rokovanie (11. 1. 2005). Ministerstvo školstva do návrhu zákona zapracovalo všetky pripomienky Legislatívnej rady vlády SR, ktorá odporučila predložiť návrh zákona na ďalšie ústavné prerokovanie.
Až na vyššie uvedený rozpor vznesený MVRR SR sa materiál predkladá vláde bez rozporov.
Navrhovaný zákon nebude mať vplyv na štátny rozpočet, rozpočty obcí alebo vyšších územných celkov. Nevzniknú nároky na pracovné sily a organizačné zabezpečenie.